Көшірме

ІС№2-9392/2015

ШЕШІМ

ҚАЗАҚСТАН РЕСПУБЛИКАСЫ АТЫНАН

04 желтоқсан 2015 жыл Атырау қаласы

Атырау қалалық соты құрамында төрағалық етуші судья Ғ.Отарұлы, сот отырысының хатшысы А.Қожахметова отырып, талап қоюшының өкілі Т.Аяновтың (24 қаңтар 2015 жылғы сенімхат), жауапкерлер өкілдері: «Қазақстан Республикасы Қаржы министрлігі» ММ-нің – В.Н.Нурбергенованың (06 қараша 2015 жылғы №ДЮС-4/17661-И сенімхат), «Атырау облысының ішкі істер департаменті» ММ-нің – Ш.Т.Абишовтың (18 тамыз 2015 жылғы №1-33-820/442 сенімхат), «Атырау облысы прокуратурасы» ММ-нің М.Әзірбаевтың (18 қараша 2015 жылғы №4-050128-15-00227 сенімхат), «Қазақстан Республикасы Жоғарғы сотының жанындағы соттардың қызметін қамтамасыз ету Департаменті Атырау облыстық сотының кеңсесі» ММ-нің – А.Басарованың (19 қараша 2015 жылғы №2399-15-5-20/517 сенімхат) қатысуларымен, талап қоюшы Марат Тулепкалиевич Аяновтың жауапкерлер: «Атырау облыстық ішкі істер департаменті» мемлекеттік мекемесіне, «Атырау облысы прокуратурасы» мемлекеттік мекемесіне, «Қазақстан Республикасы Жоғарғы сотының жанындағы соттардың қызметін қамтамасыз ету Департаменті Атырау облыстық сотының кеңсесі» мемлекеттік мекемесіне және «Қазақстан Республикасы Қаржы министрлігі» мемлекеттік мекемесіне заңсыз сотталумен келтірілген зиянды өндіру және ресми кешірім сұрату туралы талап арызы бойынша азаматтық істі қарап

АНЫҚТАҒАНЫ:

Талап қоюшы М.Т.Аянов сотқа жауапкерлер: «Атырау облыстық ішкі істер департаменті» ММ-не, «Атырау облысы прокуратурасы» ММ-не, «Қазақстан Республикасы Жоғарғы сотының жанындағы соттардың қызметін қамтамасыз ету Департаменті Атырау облыстық сотының кеңсесі» ММ-не және «Қазақстан Республикасы Қаржы министрлігі» ММ-не заңсыз сотталумен келтірілген зиянды өндіру және ресми кешірім сұрату туралы талап арызбен жүгініп, жауапкерлерден заңсыз қылмыстық жауаптылыққа тартқандары және заңсыз соттағандары үшін ресми кешірім сұратуға міндеттеуді, республикалық бюджеттен моральдық зиянның өтемақымы 5 000 000 теңге өндіруді сұраған.

Сот отырысында талап қоюшының сенімді өкілі Т.Аянов талапты қуаттап, талапты толық қанағаттандыруды сұрады.

Сот отырысында жауапкер «Қазақстан Республикасы Жоғарғы сотының жанындағы соттардың қызметін қамтамасыз ету Департаменті Атырау облыстық сотының кеңсесі» ММ-нің өкілі А.Басарова, талапты мойындамай, талап арызға пкікірдегі уәждерді қуаттап, талапты қанағаттандырудан бас тартуды сұрады.

Сот отырысында жауапкер «Атырау облысы прокуратурасы» ММ-нің өкілі М.Әзірбаев, өздері тиісті емес жауапкер болғандықтан, талапты қанағаттндырудан бас тартуды сұрады.

Сот отырысында жауапкер «Атырау облысының ішкі істер департаменті» ММ-нің өкілі Ш.Т.Абишов, талапты ішінара мойындап, талап қоюшыға сот ісі басталғаннан кейін, М.Аяновқа қатысты қылмысты ақтау негіздермен қысқарту туралы қаулы қабылдаған Атырау қалалық ішкі істер басқармасымен ресми кешірім сұратылғанын, алайда онымен талап қоюшының танысқандығы туралы өзінде мәлімет жоқтығын, сол себепті ресми кешерім сұратылғанын, ал моральдық зиян мемлекеттік бюджеттен өндірілетіндіктен талапты бұл бөлікте қанағаттандырудан бас тартуды сұрады.

Сот отырысында жауапкер «Қазақстан Республикасы Қаржы министрлігі» ММ-нің өкілі В.Н.Нурбергенова талапты мойындамай, жалпы заңсыз қылмыстық жауаптылыққа тартумен келген материалдық шығын сол мемлекеттік мекеменің бюджетінде бекітілген 010 бағдарлама бойынша өтелуі шарт екендігін, сол себепті әділ шешім қабылдауды сұрады.

Сот, тараптардың түсініктемелерін тыңдап, іс құжаттарын зерттеп, тараптармен берілген дәлелдемелерді олардың жиынтығымен әділ, жан-жақты және толық қарауға негізделген өзінің ішкі сенімі бойынша бағалап, келесі тұжырымға келеді.

Атырау қалалық №2 сотының 13 маусым 2014 жылғы үкімімен М.Т.Аянов Қазақстан Республикасының Қылмыстық Кодексінің (мәтін бойына ҚК) 24-бабы 3-бөлігімен, 178-бабы 2-бөлігінің, а) тармағында көзделген қылмысты жасғаны үшін кінәлі деп танылып, 3 жыл мерзімге бас бостандығынан шектеу түріндегі жаза тағайындалған.

Атырау облыстық сотының қылмыстық істер жөніндегі апелляциялық алқасының 06 тамыз 2014 жылғы қаулысымен Атырау қалалық №2 сотының 13 маусым 2014 жылғы үкімі өзгеріссіз қалдырылған.

Атырау облыстық сотының кассациялық алқасының 03 қараша 2014 жылғы қаулысымен Атырау облыстық сотының қылмыстық істер жөніндегі апелляциялық алқасының 06 тамыз 2014 жылғы қаулысының күші жойылып, іс апелляциялық алқаға жаңадан қарау үшін жолданған.

Атырау облыстық сотының қылмыстық істер жөніндегі апелляциялық соты алқасының 19 қараша 2014 жылғы қаулысымен Атырау қалалық №2 сотының 13 маусым 2014 жылғы М.Т.Аяновқа қатысты үкімінің күші жойылып, ҚК-нің 24-бабы 3-бөлігімен, 178-бабы 2-бөлігінің, а) тармағымен қозғалған №13231003103037 санды қылмыстық ісі Атырау облыстық прокуратурасының басқарма прокуроының өтініші негізінде қосымша тергеу ісін жүргізу үшін Атырау қаласы прокурорына жіберілген.

Атырау қалалық ішкі істер басқармасы тергеу бөлімінің тергеушісінің 05 желтоқсан 2014 жылғы қаулысымен №13231003103037 санды қылмыстық ісі Қазақстан Республикасы қылмыстық іс жүргізу кодексінің (мәтін бойына ҚІЖК) 37-бабының 1-бөлігі 2 тармағы негізінде қысқартылған.

Қазақстан Республикасының азаматтық кодексінің (мәтін бойына АК) 923-бабының 1-тармағына сай, Заңсыз соттау, заңсыз қылмыстық жауапқа тарту, бұлтартпау шарасы ретiнде заңсыз қамауға алу, үйде қамауда ұстау, ешқайда кетпеуi туралы қолхат алуды заңсыз қолдану, қамау немесе еңбекпен түзеу түрiндегi әкiмшiлiк жазаны заңсыз қолдану, психиатриялық емдеу мекемесiне немесе басқа емдеу мекемесiне заңсыз орналастыру салдарынан азаматқа келтiрiлген зиянды анықтау, алдын ала тергеу, прокуратура және сот органдары лауазымды адамдарының кiнәсiне қарамастан, [заң актiлерiнде](http://adilet.zan.kz/kaz/docs/K1400000231#z3300) [белгiленген](http://adilet.zan.kz/kaz/docs/P99000007S_#z0) тәртiппен толық көлемде мемлекет өтейдi.

ҚІЖК-нің 40-бабында, адамға заңсыз ұстаудың, қамауға алудың, үйде қамауда ұстаудың, қызметiнен уақытша шеттетудiң, арнаулы медициналық ұйымға орналастырудың, соттаудың, медициналық сипаттағы мәжбүрлеу шараларын қолданудың нәтижесiнде келтiрiлген зиян қылмыстық процестi жүргiзушi органның кiнәсiне қарамастан толық көлемде Республикалық бюджеттен өтеледi.

Қылмыстық процестi жүргiзушi органның заңсыз iс-әрекеттерiнiң салдарынан келтiрiлген зиянды өтеуге мыналар құқылы: осы Кодекстiң 39-бабының бiрiншi бөлiгiнде көрсетiлген адамдар.

ҚІЖК-нің 39-бабының 1-бөлігіне сай, сот бойынша ақталған адам, сонымен бiрге оған қатысты осы Кодекстiң 37-бабының бiрiншi бөлiгiнiң 1, 2, 5, 7, 8-тармақтарында көзделген негiздер бойынша қылмыстық iстi қысқарту туралы қылмыстық iзге түсу органының қаулысы шығарылған айыпталушы (сезiктi) кiнәсiз деп саналады және оның Қазақстан Республикасының Конституциясымен кепiлдiк берiлген құқықтары мен бостандықтарын қандай да бiр шектеуге болмайды.

Аталған жағдайда, талап қоюшы М.Т.Аяновқа қатысты қылмыстық іс оның әрекеттерінде қылмыстың құрамы болмағандықтан қысқартылған деген қорытындыға келеді.

Талап қоюшы М.Т.Аянов заңсыз сотталуына байланысты моральдық зиян 5 000 000 теңгені Республикалық бюджеттен өндіруді сұраған.

АК-нің 951-бабының 1-тармағына сай, моральдық зиян - жеке және заңды тұлғалардың өзiндiк мүлiктiк емес игiлiктерi мен құқтарының бұзылуы, кемсiтiлуi немесе олардан айырылуы, соның iшiнде жәбiрленушiнiң өзiне қарсы құқық бұзушылықтың жасалуы салдарынан басынан кешірген (төзімін тауысқан, уайымға салған) жан азабы немесе тән азабы (қорлау, ызаландыру, қысым жасау, ашуландыру, ұялту, түңілту, тән қиналуы, залал шегу, қолайсыз жағдайда қалу және т.б.).

Қазақстан Республикасының Жоғарғы сотының «Соттардың моральдық зиянды өтеу туралы заңнаманы қолдануы туралы» нормативтік қаулысына сәйкес, бұзылуы, айырылуы немесе кемiтiлуi азаматқа моральдық зиян келтiруге әкеп соғатын мүлiктiк емес өзiндiк құқықтар деп азаматқа тумысынан немесе заңға сәйкес тиесiлi және оның жеке басымен тiкелей байланысты құқықтар мен игiлiктердi түсiну қажет. Адамға тумысынан тиесiлi игiлiктерге өмiр сүру, денсаулықты, ар-намысты, бостандықты, жеке басына қол сұқпаушылықты, ал құқықтарға - тұрғын үйiне немесе меншiгіне қол сұқпаушылық құқығын, жеке өмiрiнiң немесе отбасының құпиясын, телефон, телеграф хабарларының құпиясы мен хат алысу құпиясы құқығын; атын пайдалану құқығын; өз бейнесiне құқығын; интеллектуалдық қызметтiң нәтижелерiне құқығын қорғау туралы заңнамаға сәйкес авторлық құқықты және мүлiктiк емес өзiндiк құқықтарды; емiн-еркiн жүрiп-тұру және тұратын жерiн таңдау, нанымды ақпарат алу құқығын және республиканың заңнамалық актiлерiмен көзделген басқа да құқықтарды жатқызуға болады.

АК-нің 952-бабына сәйкес, моральдық зиян ақшалай нысанда өтеледі.

Моральдық зиянның мөлшерін анықтаған кезде жәбірленушінің ізгілік қасиетіне келтірілген адамгершілік залалдың ауырлығын субъективті түрде бағалау да, сондай-ақ жәбірленушінің жан азабы мен тән азабының дәрежесін дәлелдейтін объективті деректер де (өмір, денсаулық, ар-ождан және т.б.) өмірлік маңыздылығы; құқық бұзушылық зардаптарының ауырлығы (жұмыстан айыру және т.б.); жәбірленушінің өмір сүру жағдайлары, өзге де назар аударуға тұратын мән-жайлар ескеріледі.

«2015-2017 жылдарға арналған республикалық бюджет туралы» Заңына сай, Қазақстан Республикасы Қаржы Министірлігі Қазақстан Республикасы мемлекет қазынасының өкілі болып келеді.

Сондықтан, сот талап қоюшы М.Т.Аяновқа келтірілген зиян республикалық бюджеттен өтелуге жатады деп санайды және моральдық зиян сомасының мөлшерін белгілеу кезінде, сот, жоғарыдағы мән-жайларды ескере отырып, талап қоюшының талабы заң талаптарына сыйымды деп тауып, істің мән-жайын ескеріп, өтем мөлшерiн анықтау кезiнде әдiлеттiлiк пен ақылға сыйымды қажеттiлiктi негiзге алып, талап қоюшының пайдасына республикалық бюджет есебінен 700 000 теңге моральдық зиян компенсациясы өндірілуі дұрыс, қалған 4 300 000 теңге моральдық зиян компенсациясын өндіру туралы талабы қанағаттандырудан бас тартылуға жатады деп санайды.

Жоғарыда аталған себептермен талаптың жауапкерлер: «Атырау облыстық ішкі істер департаменті» мемлекеттік мекемесіне, «Атырау облысы прокуратурасы» мемлекеттік мекемесіне, «Қазақстан Республикасы Жоғарғы сотының жанындағы соттардың қызметін қамтамасыз ету Департаменті Атырау облыстық сотының кеңсесі» мемлекеттік мекемесіне 4 300 000 теңге моральдық зиян өндіру бөлігі қанағаттандырудан бас тартылуға жатады.

Сот талаптың жауапкерлер: «Атырау облыстық ішкі істер департаменті» мемлекеттік мекемесіне, «Атырау облысы прокуратурасы» мемлекеттік мекемесіне, «Қазақстан Республикасы Жоғарғы сотының жанындағы соттардың қызметін қамтамасыз ету Департаменті Атырау облыстық сотының кеңсесі» мемлекеттік мекемесіне және «Қазақстан Республикасы Қаржы министрлігі» мемлекеттік мекемесіне заңсыз сотталумен байланысты ресми кешірім сұрату талабы бойынша төмендегідей тұжырымға келеді.

ҚІЖК-нің 44-бапбына сәйкес қылмыстық процестi жүргiзушi, адамды ақтау туралы шешiм қабылдаған орган келтiрiлген зиян үшiн одан ресми түрде кешiрiм сұрауға мiндеттi.

Сот мұндай жағдайда, ақтау негіздермен қылмыстық іс қысқартылғаны үшін ресми түрде кешірім сұратуды М.Т.Аяновқа №13231003103037 санды қылмыстық істі ҚІЖК-нің 37-бабының 1-бөлігі 2 тармағы негізінде қысқарту туралы 05 желтоқсан 2014 жылғы қаулы қабылдаған Атырау қалалық ішкі істер басқармасы құрылымдық бөлімшесі болып табылатын «Атырау облыстық ішкі істер департаменті» ММ-не жүктелу дұрыс деп санайды.

Бұл жерде, сот талап қоюшы өкілінің талап қоюшыға айып тағып, оны бекіткен прокурорды, соның негізінде айыптау үкімін шығарған, оны алғаш рет қараған апелляциялық сатыдағы сот судьялары, сонымен қатар, қылмыстық іс тергелу барысында сотталушының өтініштеріне наразылық келтіруге негіз жоқ деп жауап берген облыс прокуорының орынбасарларынан бастап прокуратураның кейбір лауазымды тұлғалары да ресми кешірім сұрауы тиіс деген уәжін негізсіз деп табады, себебі, қылмыстық іс жүргізу заңнамасында ресми кешірім сұрау міндеті соңғы процессуальдық акті қабылдаған органға жүктелген.

Сондықтан, талаптың жауапкерлер: «Атырау облысы прокуратурасы» мемлекеттік мекемесіне, «Қазақстан Республикасы Жоғарғы сотының жанындағы соттардың қызметін қамтамасыз ету Департаменті Атырау облыстық сотының кеңсесі» мемлекеттік мекемесіне және «Қазақстан Республикасы Қаржы министрлігі» мемлекеттік мекемесіне заңсыз сотталумен байланысты ресми кешірім сұрату бөлігі қанағаттандырудан бас тартылуға жатады.

АІЖК-нің 110-бабының талабына сәйкес, мемлекеттік бажды республикалық бюджетке жатқызғанды дұрыс санайды.

Жоғарыдағылардың негізінде және Қазақстан Республикасының Азаматтық іс жүргізу кодексінің 217-221 баптарын басшылыққа алып, сот

ШЕШІМ ЕТТІ:

Марат Тулепкалиевич Аяновтың жауапкерлер: «Атырау облыстық ішкі істер департаменті» мемлекеттік мекемесіне, «Атырау облысы прокуратурасы» мемлекеттік мекемесіне, «Қазақстан Республикасы Жоғарғы сотының жанындағы соттардың қызметін қамтамасыз ету Департаменті Атырау облыстық сотының кеңсесі» мемлекеттік мекемесіне және «Қазақстан Республикасы Қаржы министрлігі» мемлекеттік мекемесіне заңсыз сотталумен келтірілген зиянды өндіру және ресми кешірім сұрату туралы талабы ішінара қанағаттандырылсын.

Марат Тулепкалиевич Аяновтың пайдасына заңсыз сотталумен келтірілген моральдық зиян 700 000 (жеті жүз мың) теңге мемлекеттiк қазынаның (республикалық бюджеттiң қаражатының 010 бағдарламасы) есебiнен өндірілсін.

Сот шешімінің орындалуын бюджеттік бағдарламалар әкімшісі Қазақстан Республикасы Қаржы Министірлігіне жүктелсін.

Жауапкер «Атырау облыстық ішкі істер департаменті» мемлекеттік мекемесіне Марат Тулепкалиевич Аяновтан ресми кешірім сұрату міндеттелсін.

Талаптың жауапкерлер: «Атырау облысы прокуратурасы» мемлекеттік мекемесіне, «Қазақстан Республикасы Жоғарғы сотының жанындағы соттардың қызметін қамтамасыз ету Департаменті Атырау облыстық сотының кеңсесі» мемлекеттік мекемесіне және «Қазақстан Республикасы Қаржы министрлігі» мемлекеттік мекемесіне ресми кешірім сұрату және 4 300 000 теңге моральдық зиян өндіру бөлігі қанағаттандырудан бас тартылсын.

Шешімге он бес күн ішінде шешімнің көшірмелері тапсырылған күннен бастап Қазақстан Республикасының Азаматтық іс жүргізу кодексінің 334, 335-баптарының талаптарын сақтай отырып Атырау облыстық сотының азаматтық және әкімшілік істер бойынша апелляциялық сот алқасына Атырау қалалық соты арқылы шағым немесе наразылық келтірілуі мүмкін.

Судья Ғ.Отарұлы

Көшірме дұрыс:

Судья Ғ.Отарұлы